Kantoorpraktisyns: Help só om konflik binne jou span op te los - Solidariteit GildesSolidariteit Gildes Kantoorpraktisyns: Help só om konflik binne jou span op te los - Solidariteit Gildes
Tuis / Kantoorpraktisyns Artikels / Kantoorpraktisyns: Help só om konflik binne jou span op te los
Konflik in die werkplek is vir nie een van ons 'n vreemde konsep nie. Of jy en jou kollegas nou afstandswerk verrig of mekaar elke dag van aangesig tot aangesig sien, julle gaan nie altyd saamstem nie.
En dis nie noodwendig 'n slegte ding nie. Konflik is dikwels die eerste stap in die rigting van verbeterde sakeprosesse, beter produktiwiteit en verhoogde werktevredenheid – mits dit reg gehanteer word. Dit kan egter 'n bron van ontwrigting wees wat 'n span ernstig kan verswak indien dit nie vinnig genoeg aangespreek word nie.
Die oorsprong van konflik in die werkplek is divers. Die volgende is 'n paar algemene faktore wat aanleiding gee tot meningsverskille:
Verskillende kommunikasiestyle: Sommige mense het direkte kommunikasie nodig, terwyl ander meer subtiele aanwysings verkies. Die herkenning en akkommodering van verskillende kommunikasiestyle help om misverstande te voorkom. Doeltreffende kommunikasie is veral belangrik vir afgeleë spanne, waar nieverbale kommunikasieseine soos lyftaal en gesigsuitdrukkings dikwels ontbreek.
Kontrasterende werkgewoontes: Elkeen bereik produktiwiteit op sy of haar eie unieke manier. Sommige floreer in die vroeë oggendure. Ander beleef snags hul grootste produktiwiteit. Misverstande rondom werkgewoontes kan lei tot misplaaste verwagtinge en knelpunte.
Verskillende prioriteite: Een werker kan byvoorbeeld daarop ingestel wees om 'n projek so vinnig moontlik te voltooi, terwyl kollegas dalk gehalte bo spoed stel.
Mededingende ambisies: Elkeen van ons het unieke ambisies en maniere om dit te bereik. Dink aan die persoon wat gefokus is op die klim van die korporatiewe leer en voel dat 'n paar beskadigde verhoudings 'n aanvaarbare prys is om te betaal. Mense se ambisies beïnvloed dikwels hul werkstyle sowel as interaksie met en verwagtinge van ander, wat konflik skep.
Persoonlike uitdagings wat na die werk oorgedra word: Ons almal het die een of ander tyd persoonlike probleme of bekommernisse wat oorspoel na ons professionele lewe. Dit kan verhoogde spanning of uitdagings aangaande tydbestuur veroorsaak.
Dubbelsinnige leierskapsgesag: Wanneer werkers verward raak oor aan wie hulle veronderstel is om verslag te doen of wie verantwoordelik is vir 'n spesifieke projek, kan moeilikheid ontstaan. Dubbelsinnige leierskap kan lei tot onduidelike verwagtinge, wat daartoe lei dat werkers nie in staat is om hul verpligtinge na te kom nie.
Persoonlikheidsverskille: Soms kom konflik in die werkplek neer op iets so basies soos persoonlikheidsverskille.
6 Wenke vir konflikoplossing sluit die volgende in:
Kies die regte tyd en omgewing
As jy kollegas op 'n outoritêre manier beveel om oor hulle verskille te kom, gaan dit niks bydra tot die oplossing van die bronne van konflik wat hierbo genoem word nie. Bly kalm en kies so spoedig moontlik 'n geskikte omgewing waarin albei partye veilig sal voel en bereid sal wees om eerlik te kommunikeer rakende die aangeleentheid. Moenie talm nie want konflik wat geïgnoreer word, vererger gewoonlik.
Kommunikeer jou kommer en soek saam na oplossings
As bestuurder moet jy konflik openlik aanspreek, selfs al is dit teen jou aard. Jy moet werkers op 'n professionele en produktiewe manier betrek om hulle te help om hul verskille op te los. Belê 'n vergadering en vra dat elkeen oplossings sal bring wat die verhouding produktiewer kan maak. Begin die vergadering met wat jy as buitestander opgemerk het en sit so die bespreking aan die gang. Wees versigtig en gebruik neutrale uitsprake in plaas van beskuldigende uitsprake.
Dokumentasie moet terugvoer van albei partye insluit
Jou maatskappy het heel waarskynlik 'n beleid aangaande die oplossing van konflik tussen werkers. Gebruik hierdie riglyne wanneer jy geskille hanteer. Vertrou sover moontlik op interne dokumentasie om te verseker dat die gesprek op feite gebaseer bly en die vingerwysing verminder.
Om seker te maak dat albei partye gehoor word, moet jy die gesprek asook spesifieke oplossings waatoe albei partye instem, dokumenteer. Albei partye moet 'n skriftelike erkenning kry. Besluit ook op 'n datum en plek waarop bespreek kan word of hierdie oplossing werk.
Luister aktief en toon empatie
Gee albei partye die geleentheid om hul sienings en persepsies rakende die betrokke kwessie te stel. Gebruik 'n positiewe en selfgeldende benadering tydens die vergadering en stel grondreëls op indien nodig. Só moedig jy albei partye aan om hul gedagtes op 'n oop en eerlike manier te verwoord, asook om die oorsake van die konflik te begryp en oplossings te identifiseer.
Stel vrae om die probleem verder te ondersoek maar fokus op die probleem en nie op die persoon nie. Wanneer twee spanlede verskillende werkstyle het, moet jy teenoor albei partye erken dat jy verstaan ​​hoe dit die samewerking kan bemoeilik. Voeg by dat, hoewel elkeen op 'n ander manier werk, daar 'n manier gevind moet word om die twee style in lyn met mekaar te bring sodat toekomstige projekte doeltreffender voltooi kan word.
Volg 'n gesamentlike, kreatiewe benadering
Verseker dat spanlede gehoor word deur hulle te vra vir oplossings. Plaas die mag in hul hande en nooi hulle om voorstelle te maak. Jy kan self ook opsies voorstel sonder om outoritêr op te tree. Nooi hulle om terugvoer te gee oor idees wat jy verskaf. Só skep jy 'n atmosfeer wat gefokus is op probleemoplossing.
Bou 'n grondslag vir toekomstige samewerking
Moet nooit aanneem dat die probleem opgelos is na enkele besprekings nie. Doeltreffende kommunikasie behoort in die onderneming te oorheers. Hou dus die saak dop en kyk of die oplossing effektief is. Doen die nodige stappe as die probleem weer opduik.
Soek na lesse wat jy uit die konflik kan leer en besluit ook op voorkomende strategieë vir die toekoms. Só ontwikkel en verbeter jy jou konflikhanteringsvaardighede.
Dit sal jou (as bestuurder) die beste dien as jy konflik kan voorkom voordat dit ontstaan. Noue kontak met jou hele span kan hier van nut wees. Die beplanning van maandelikse een-tot-een-gesprekke is 'n uitstekende manier om werkers die kans te gee om kommer of frustrasies uit te spreek voordat dit in konflik ontaard.
6 Tips to Help Resolve Conflict Within Your Team https://www.upwork.com/resources/conflict-resolution-tips